Dôvodová správa

Návrh zákona sa predkladá na základe Plánu legislatívnych úloh vlády Slovenskej republiky na rok 2018. V Pláne legislatívnych úloh vlády Slovenskej republiky na rok 2018 je zaradený na rokovanie vlády SR v decembri 2018 pod bodom 8 s odôvodnením, že bude predložený na implementáciu očakávaných nových vykonávacích rozhodnutí Rady (EÚ). S prihliadnutím na potrebu prebrať smernicu Európskeho parlamentu a Rady (EÚ) 2017/2103 z 15. novembra 2017 do 23. novembra 2018 a na základe uznesenia vlády SR Ministerstvo zdravotníctva SR legislatívny proces začalo skôr ako bolo pôvodne plánované podľa Plánu legislatívnych úloh vlády Slovenskej republiky na rok 2018.

Cieľom návrhu zákona je

- úplne prebrať smernicu Európskeho parlamentu a Rady (EÚ) 2017/2103 z 15. novembra 2017, ktorou sa mení rámcové rozhodnutie Rady 2004/757/SVV s cieľom zahrnúť nové psychoaktívne látky do vymedzenia pojmu drogy a ktorou sa zrušuje rozhodnutie Rady 2005/387/SVV,

- zrušiť lehotu šiestich rokov na preukázanie, či riziková látka má vlastnosti omamnej látky alebo psychotropnej látky,

- doplniť prílohu č. 1 o jednu omamnú látku I. skupiny na základe vykonávacieho rozhodnutia Rady (EÚ) č. 2017/2170 z 15. novembra 2017 o podrobení N-fenyl-N-[1-(2-fenyletyl)-piperidín-4-yl]furán-2-karboxamidu (furanylfentanylu) kontrolným opatreniam,

- doplniť prílohu č. 1 o päť omamných látok a šesť psychotropných látok na základe rozhodnutia prijatého na 61. zasadnutí Komisie pre omamné látky Úradu OSN pre omamné látky a kriminalitu (UNODC - United Nations Office on Drugs and Crime) dňa 14. marca 2018.

 Navrhuje sa zaradiť do prílohy č. 1 týchto päť omamných látok:

Carfentanyl, chemicky metyl 1-(fenyletyl)-4-[fenyl(propanoyl)amino]piperidín-4-karboxylát,

4-FIBF, pFIBF, 4-Fluórizobutyrfentanyl chemicky N-(4-fluórfenyl)-2-metyl-N-[1-(2-fenyletyl)piperidín-4-yl]propánamid,

Furanylfentanyl, chemicky N-fenyl-N-[1-(2-fenyletyl)-piperidín-4-yl]furán-2-karboxamid,

Ocfentanyl, chemicky N-(2-fluórfenyl)-2-metoxy-N-[1-(2-fenyletyl)-piperidín-4-yl]acetamid,

THF-F, Tetrahydrofuranylfentanyl, chemicky N-fenyl-N**-**[1-(2-fenyletyl)-piperidín-4-yl]oxolan-2-karboxyamid.

Navrhuje sa zaradiť do prílohy č. 1 týchto šesť psychotropných látok:

AB-CHMINACA, chemicky N-[(2S)-1-amino-3-metyl-1-oxobután-2-yl]-1-(cyklohexylmetyl)-1H-indazol-3-karboxamid,

AB-PINACA, chemicky N-[(2S)-1-amino-3-metyl-1-oxobután-2-yl]-1-pentyl-1H-indazol-3-karboxamid,

4-FA, 4-Fluóramfetamín, chemicky (RS)-1-(4-fluórfenyl) propán-2-amín,

5F-ADB/5F-MDMB-PINACA, chemicky metyl (2S)-2-{[ 1-(5-fluórpentyl)-1H-indazol-3-karbonyl]amino}-3,3-dimetylbutanoát,

5-F-PB-22, chemicky chinolín-8-yl 1-(5-fluórpentyl)-1H-indol-3-karboxylát,

UR-144, chemicky (1-pentyl-1H-indol-3-yl)(2,2,3,3-tetrametylcyklopropyl)metanón.

Na základe uznesenia vlády SR zo dňa 14. 3. 2018 má byť materiál, predložený na rokovanie vlády SR do 15. mája 2018.

Návrh zákona je zaradený do Plánu legislatívnych úloh vlády SR (december 2018).

Nie je dôvod nesprístupňovania návrhu zákona.

Návrh zákona nie je predmetom vnútrokomunitárneho pripomienkového konania.

Návrh zákona nemá vplyvy na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, ani vplyvy na služby verejnej správy pre občana.

Návrh zákona je v súlade s Ústavou Slovenskej republiky, s ústavnými zákonmi a nálezmi ústavného súdu, s platným právnym poriadkom Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.

 Návrh zákona je v súlade s  právom Európskej únie.